בריזביין

גאוגרפיה

בריזביין ממוקמת בפינה הדרום-מזרחית של קווינסלנד, לחופי נהר בריזביין ומפרץ מורטון (Moreton Bay). העיר בנויה על מספר גבעות, חלקן מגיעות לגובה של כ-300 מטרים.

אוכלוסין

בבריזביין מתגוררים 957,010 (2004) תושבים. בעיר רבתי 1,774,890 תושבים (נכון ל-2004). קצב גידול האוכלוסין בעיר הוא הגבוה בין ערי הבירה של אוסטרליה - והגיע ל-11.5% בין השנים 1999 - 2004.

כלכלה

בבריזביין מצויות תעשיות זיקוק נפט, ייצור נייר ומתכת וכן בעיר נמצאות מוסכי רכבת קווינסלנד. 
התיירות היא אחד מבסיסיה העיקריים של כלכלת בריזביין.
לאורך השנים הייתה בריזביין עיר של סניפי משנה של חברות (בעוד שהמשרדים העיקריים מוקמו בדרך כלל בסידני או מלבורן). ממשלת קווינסלנד ניסתה בשנות ה-90 של המאה ה-20 ובתחילת המאה ה-21 לעודד חברות לעבור לבריזביין, באמצעות עידוד המחקר במכון למדע ביו מולקולרי באוניברסיטת קווינסלנד.

ממשל

בריזביין מנוהלת על ידי מועצת העיר בריזביין - הגדולה בגופי השלטון המקומי באוסטרליה.
העיר מחולקת ל-26 רבעים, כל אחד בוחר נציג אחד למועצת העיר. ראש העיר המכונה ה"לורד ראש העיר" (Lord Mayor) נבחר על ידי כל תושבי העיר. בחירות נערכות אחת לארבע שנים.

היסטוריה

העיר בריזביין קרויה על שמו של תומאס בריזביין (1773–1860) שהיה חייל בריטי ואסטרונום.
בשנת 1823 נחת חוקר הארצות ג'ון אוקסלי על גדת נהר בריזביין וקרא לנהר על שם סר תומאס בריזביין שהיה באותה עת מושל ניו סאות' ויילס. ב-1824 נוסדה באזור מושבת העונשין הראשונה - רדקליף פוינט. שנה מאוחר יותר הועבר מיקום מושבת העונשין דרומה, למקום שבו נמצא כיום מרכז העסקים של העיר בריזביין. במקור נקראה המושבה "אדינגלאסי" על שם הערים אדינבורו וגלאזגו שבסקוטלנד אולם, מאוחר יותר, שונה שם היישוב לשם הנהר שזרם לידו.
המושבה הייתה "כלא בתוך בית כלא", ונשלחו אליה פושעים שחזרו על פשעיהם במושבת העונשין סידני. המושבה הייתה ידועה בתור המושבה האכזרית ביותר מבין כל מושבות העונשין באוסטרליה. מסיבה זו נאסרה באזור התיישבות של אנשים פרטיים. רק בשנת 1842 הותרה התיישבות מתיישבים חופשיים באזור, כדי לנצל את היערות הרבים בסביבה.
בשנת 1859 הפכה קווינסלנד למושבה עצמאית, ובריזביין הפכה לבירתה בפועל, אף שרק בשנת 1902 הוכרזה העיר רשמית כבירת המושבה.
ב-1879 נבנתה מסילת הברזל הראשונה, שחיברה את העיר לאיפסוויץ'.
על מנת למנוע צפיפות אוכלוסין העביר פרלמנט קווינסלנד בשנת 1885 את "חוק מניעת חלוקת קרקעות", שהוביל לשטחה הגדול של בריזביין וצפיפות האוכלוסין הנמוכה שלה.
העיר ניזוקה קשות במספר שיטפונות בשנות ה-90 של המאה ה-19.
ב-1912 יצאו העובדים לשביתה כללית שנמשכה שישה שבועות והובילה בפעם הראשונה לשלטון לייבור בקווינסלנד.
במהלך מלחמת העולם השנייה הייתה העיר מקום מפקדתו של דאגלס מקארתור, וכוחות אמריקאים רבים שוכנו בעיר.
בין 26 בנובמבר - 27 בנובמבר 1942 פרצו מהומות בעיר בין חיילי צבא ארצות הברית לחיילי צבא אוסטרליה, אשר הובילו להרוג אוסטרלי אחד ומאות פצועים (בהם גם אזרחים). אירוע זה ידוע בשם הקרב על בריזביין.
ב-1982 נערכו בעיר משחקי חבר העמים וב-1988 נערכה בה תערוכת אקספו 88.
בינואר 2011 הכה את העיר השיטפון הגדול ביותר בתולדותיה. נהר בריזביין גאה עד לשיא של 4.46 מטר והציף את רוב העיר. השיטפון פגע קשות בתיירות בעונת השיא, והנזקים נאמדים במאה מיליון דולר .

תרבות

בריזביין היא מקום מושבם של תזמורת קווינסלנד, בית האופרה של קווינסלנד, תיאטרון קווינזלנד ולהקת בלט קווינזלנד.

תקשורת

בבריזביין פועלות שבע תחנות טלוויזיה: רשות השידור האוסטרלית, ABC2, רשת שבע, רשת תשע, רשת עשר, ו- SBS, וכן תחנת טלוויזיה מקומית.
בעיר מספר תחנות רדיו קהילתיות, וכן נקלטות בעיר חמש תחנות של רשות השידור האוסטרלית.
בעיר עיתון ימי אחד: "הקורייר מייל" (The Courier-Mail), ועיתון סוף שבוע אחד "הסנדיי מייל" (The Sunday Mail), שניהם בבעלות חברת החדשות של רופרט מרדוק.

תחבורה

החברה העירונית בריזביין טרנספורט מפעילה את מערך האוטובוסים של בריזביין. כמו כן קיימת מערכת רכבות בין מרכז העיר לפרבריה.
בבריזביין שני שדות תעופה עיקריים - שדה התעופה הבינלאומי בריזביין ושדה התעופה ארצ'רפילד, המשמש למטוסים קלים.
בשפך נהר בריזביין מצוי נמל בריזביין, המשמש בעיקר לתעבורה של מכולות, סוכר, דגנים, פחם, תוצרי נפט ושמנים.

שונות

העיר איפסוויץ' יועדה להיות בירתה של קווינסלנד, אולם בשל היותה של איפסוויץ' רחוקה מקו החוף נבחרה בריזביין להיות הבירה.
רחובות העיר בריזביין קרויים על שם מלכי ומלכות בריטניה מבית הנובר. הרחובות המקבילים לרחוב המלכה קרויים בשמות של מלכות ונסיכות (אדלייד, אליס, אן, שארלוט, אליזבת, מרגרט ומרי), והרחובות האנכיים לרחוב המלכה קרויים על שם מלכים ונסיכים (אלברט, אדוארד, ג'ורג' וויליאם).